NATO-soldater stormet svensk klinikk i Afghanistan
Det opplyser Svenska Afghanistankommittén (SAK) som driver klinikken i Dandokai i Wardak-provinsen, rundt 90 kilometer sørvest for Kabul. Det er ikke kjent hvilken nasjonalitet spesialsoldatene hadde, eller hvorfor de stormet klinikken 11. februar. - Vi vet at det var utenlandske spesialstyrker, men om alle var amerikanere vet jeg ikke, sier SAKs landssjef Andreas Stefansson. Spesialsoldatene ankom landsbyen i to helikoptre og tok seg deretter inn i klinikken som var bemannet av en enslig nattevakt. Nattevakten ble ifølge Stefansson bakbundet og fikk en hette over hodet. Da soldatene forlot klinikken neste morgen, hadde de ødelagt dører, vinduer og teknisk utstyr for desinfisering og rensing av vann. - Det verste er ikke utstyret som ble ødelagt, men at militære tar seg den frihet å trenge seg inn, sier Stefansson. I oktober i fjor ble en annen av organisasjonens klinikker stormet av NATO-soldater, og SAK fikk etter dette løfte om at noe tilsvarende ikke skulle skje igjen. En talsmann for den NATO-ledede ISAF-styrken sier at klinikken i Dandokai ikke var merket og at en opposisjonsleder skjulte seg i bygningen. - Selv om noen fra opposisjonen hadde fått behandling, stiller jeg spørsmål ved om ISAF har rett til å gå inn og okkupere klinikken en halv natt, sier Stefansson.
Spesialsoldater fra den NATO-ledede ISAF-styrken i Afghanistan har stormet en svenskdrevet klinikk og ødelagt deler av utstyret.